ไฟแนนเชียลไดเจสต์
THAI กำไรกระฉูด 8,282 ล้านบาท
11 พ.ค. 2556

THAI กำไรกระฉูด 8,282 ล้านบาท
บริษัท การบินไทย (THAI) โชว์กำไรสุทธิถึง 8,282 ล้านบาท พุ่งขึ้น 58% จากไตรมาสเดียวกันของปีก่อน ที่ทำได้จำนวน 5,223 ล้านบาท 
TUF ทรุด 54%
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ (TUF) เปิดเผยว่า ผลงานงวดไตรมาสแรก ปี 2556 มีกำไรสุทธิเพียง 674 ล้านบาท ลดลงประมาณ 54% จากที่มีกำไรสุทธิ 1,467 ล้านบาท ในช่วงเดียวกันปีก่อน แต่กำไรยังเติบโตขึ้น 10% จากไตรมาส 4 ของปีก่อน และยังสามารถรักษายอดขายรูปเงินเหรียญสหรัฐโตได้เป็น 824 ล้านเหรียญสหรัฐ ส่วนในรูปเงินบาทลดลง 3% เป็นเท่ากับ 24,441 ล้านบาท ซึ่งเกิดจากเงินบาทแข็งค่าขึ้น 3.5%
“กำไรที่ลดลงเกิดจากราคากุ้งสูงเป็นประวัติการณ์และราคาปลาทูน่าที่ผันผวนมาก ซึ่งราคาปลาทูน่ากระทบต่อธุรกิจรับจ้างผลิตและส่งออกเพราะลูกค้าไม่มั่นใจชะลอคำสั่งซื้อ เนื่องจากไม่สามารถยอมรับราคาที่สูงขึ้น มีผลต่ออัตราการทำกำไรขั้นต้น แต่เชื่อว่าแนวโน้มช่วงครึ่งปีหลังจะกลับมาปกติ ภาพรวมอุตสาหกรรม รวมทั้งบริษัทเองก็จะปรับตัวดีขึ้น” นายธีรพงศ์ กล่าว
‘AGE’ เทิร์นอะราวด์
บริษัท เอเชีย กรีน เอนเนอจี (AGE) เปิดเผยว่า ในไตรมาสแรกปีนี้มีกำไรสุทธิที่ 64.19 ล้านบาท พลิกจากที่มีขาดทุนสุทธิ 61.55 ล้านบาท และคาดว่าครึ่งปีแรกยอดขายถ่านหินในต่างประเทศจะมากกว่าทั้งปี 2555 ส่วนผลงานปีนี้ตั้งเป้ารายได้รวมไว้ที่ 6,000–6,500 ล้านบาท 
ECF แจกปันผล 0.0594 บาท/หุ้น
คณะกรรมการ บริษัท อีสต์โคสท์เฟอร์นิเทค (ECF) อนุมัติการจ่ายเงินปันผลหุ้นละ 0.0594 บาท และอนุมัติงบลงทุนจำนวน 85 ล้านบาท 
จับขังหุ้น 7 ตัว
ตลาดหลักทรัพย์ฯ กำหนดให้นักลงทุนต้องวางเงินสดทั้ง 100% ก่อนสั่งซื้อหุ้น บริษัท แอปโซลูท อิมแพค (AIM) บริษัท ฟินันซ่า (FNS) บริษัทพีเออี (ประเทศไทย) หรือ PAE บริษัท ระยองเพียวริฟายเออร์ (RPC) บริษัท ทรัพย์ศรีไทย (SST) บริษัท สตาร์ ซานิทารีแวร์ (STAR) และบริษัทศรีวิชัยเวชวิวัฒน์ (VIH) มีผลตั้งแต่วันที่ 13 พ.ค.-21 มิ.ย. 2556